**ELŐTERJESZTÉS**

**Veszprém Megyei Jogú Város Önkormányzata Közgyűlése**

**Köznevelési, Ifjúsági, Sport és Civil Bizottságának**

**2024. szeptember 19-i**

**ülésére**

**Tárgy**: Döntés a Kapcsolat 96 Mentálhigiénés Egyesülettel kötendő támogatási szerződés jóváhagyásáról

**Előterjesztő**: Sótonyi Mónika, a Köznevelési, Ifjúsági, Sport és Civil Bizottság elnöke

**Az előterjesztés előkészítésében részt vett:** Takács Zoltán irodavezető

Szabó Berill kabineti referens

A döntés meghozatala **egyszerű** többséget igényel.

**Az előterjesztés törvényességi felülvizsgálatát végezte:**

Madarászné dr. Ifju Bernadett

csoportvezető

**Tisztelt Bizottság!**

A "Kapcsolat" Lelki Elsősegély Telefonszolgálat több mint 35 éve működik Veszprémben. Tagjai önkéntesek, akik az Országos Szövetség által kidolgozott tematika szerinti képzésben vettek részt, és a szakmai képzés után Országos Vizsgabizottság előtt vizsgáztak. Esküt tettek arra, hogy segítik a bajban, nehéz élethelyzetben, krízisben telefonáló honfitársainkat /nemre, korra való tekintet nélkül/ empátiával, türelemmel hallgatják gondjaikat, titkaikat megőrzik és az anonimitás szabályait betartják. Munkájukat szerényen, ellenszolgáltatás nélkül, anonim módon, szabadidejükben végzik. Büszke a Szolgálat arra, hogy kimagasló szakmai munkáért hat önkéntes országos, három pedig régiós elismerésben részesült.

Az eltelt 35 év nagy idő, voltak sikerek, például a Veszprémben szervezett országos találkozók, régiós szakmai programok, és voltak gondok, nehézségek, mint például az anyagi erőforrás hiánya és a gyakori költözés.

Jelenleg – több mint tíz éve – állandó szolgálati helyen működik a "Kapcsolat" Lelki Elsősegély Telefonszolgálat Veszprémben. A bútorzat a Máltai Szeretetszolgálat használtbútor raktárából került a szolgálati helyre, a bútorok elhasználódtak, tisztíthatatlanok és javíthatatlanok. Nagy szükségük lenne új ülő alkalmatosságra, kanapékra, székekre, asztalra, fogasra, energiatakarékos eszközökre: hűtőszekrényre, izzókra. A Szolgálat vezetése sokat tesz azért, hogy az önkéntesek lelki egészsége ne sérüljön, de egy megújult, tiszta környezet javítaná a benne dolgozók komfort érzését, segítené az ügyelők áldozatos munkáját, barátságosabbá tenné a képzések, megbeszélések helyszínét.

A támogatás összege 1.000.000,- Ft – melyet a berendezések megújítására fordíthat a Támogatott – az Önkormányzat 2024. évi költségvetésében biztosított.

Veszprém Megyei Jogú Város Önkormányzata Közgyűlésének a civil szervezetek nyújtható önkormányzati támogatásokról szóló 28/2023. (IX. 28.) önkormányzati rendelet 14. §-a alapján beruházási támogatásnak minősül, így a (4) bekezdés szerint a támogatás nyújtásáról egyesület esetén átruházott hatáskörben a Köznevelési, Ifjúsági, Sport és Civil Bizottság dönt.

A Kapcsolat 96 Mentálhigiénés Egyesület biztosítja szolgáltatásaihoz a folyamatos hozzáférést.

Fentiek alapján javasolom a Kapcsolat 96 Mentálhigiénés Egyesület támogatását.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Veszprém,** 2024. szeptember 3.

**Sótonyi Mónika**

**HATÁROZATI JAVASLAT**

**Veszprém Megyei Jogú Város Önkormányzata Közgyűlése**

**Köznevelési, Ifjúsági, Sport és Civil Bizottságának**

**…. / 2024. (…..) határozata**

**a Kapcsolat 96 Mentálhigiénés Egyesülettel kötendő támogatási szerződés jóváhagyásáról**

Veszprém Megyei Jogú Város Önkormányzata Közgyűlésének Köznevelési, Ifjúsági, Sport és Civil Bizottsága megtárgyalta a *„Döntés a Kapcsolat 96 Mentálhigiénés Egyesülettel kötendő támogatási szerződés jóváhagyásáról”*  című előterjesztést, és az alábbi döntést hozta:

1. Veszprém Megyei Jogú Város Önkormányzata Közgyűlésének Köznevelési, Ifjúsági, Sport és Civil Bizottsága egyetért a Kapcsolat 96 Mentálhigiénés Egyesület támogatásával.
2. Veszprém Megyei Jogú Város Önkormányzata Közgyűlésének Köznevelési, Ifjúsági, Sport és Civil Bizottsága jóváhagyja a támogatási szerződést a határozat melléklete szerinti tartalommal.
3. Veszprém Megyei Jogú Város Önkormányzatának Közgyűlésének Köznevelési, Ifjúsági, Sport és Civil Bizottsága felhatalmazza a polgármestert a támogatási szerződés aláírására.

**Határidő:** 3. pont: 2024. szeptember 30.

**Felelős:** Porga Gyula polgármester

**A végrehajtás előkészítéséért felelős köztisztviselő:**

Takács Zoltán irodavezető

**Veszprém,** 2024. szeptember 19.

**Sótonyi Mónika s.k.**

elnök

Melléklet a …../2024. (….) határozathoz

Ügyiratszám: PKB/533/2024.

Ügyintéző: Szabó Berill

**TÁMOGATÁSI SZERZŐDÉS**

amely létrejött a PKB/533/2024. szerződés számon, egyrészről **Veszprém Megyei Jogú Város Önkormányzata** (székhely: 8200 Veszprém, Óváros tér 9., adószám: 15734202-2-19; törzskönyvi azonosító szám: 734202, képviseli: Porga Gyula polgármester) mint Támogató,

másrészről a **Kapcsolat 96 Mentálhigiénés Egyesület** (székhely: 8200 Veszprém, Nagy László utca 4., adószám: 18924646-1-19, nyilvántartási száma: 19-02-0001566; képviseli: Dr. Payrich Mária elnök) mint Támogatott

között alulírott napon és helyen az alábbi feltételekkel:

1. A Támogató összesen **1.000.000,- Ft,** azaz egymillió forint vissza nem térítendő támogatást nyújt a Támogatottnak – a 3. pontban meghatározottak szerint – Veszprém Megyei Jogú Város Önkormányzata Közgyűlésének a civil szervezeteknek nyújtható önkormányzati támogatásokról szóló 28/2023. (IX.28.) önkormányzati rendelete, valamint Veszprém Megyei Jogú Város Önkormányzata Közgyűlésének a 2024. évi költségvetésről szóló 5/2024. (II.29.) önkormányzati rendelet 7. melléklet 18. cím 127. alcíme értelmében a **Kapcsolat 96 Mentálhigiénés Egyesület támogatása – berendezés megújítása költségvetési keret** terhére, valamint Veszprém Megyei Jogú Város Önkormányzata Közgyűlésének Köznevelési, Ifjúsági, Sport és Civil Bizottsága ………/2024.(……….) határozata alapján.
2. A támogatást jelen támogatási szerződés kölcsönös aláírását követően, legkésőbb **2024. szeptember 30-ig** a Támogató a Támogatott által megadott 18203150-06021515-40010014 számú bankszámlájára átutalja (a 28/2023. (IX.28.) önkormányzati rendelet 8. melléklete szerinti nyilatkozat).
3. A támogatás összegét **berendezések megújítására** biztosítja a Támogató jelen szerződés elválaszthatatlan mellékletét képező Támogatott által benyújtott kérelemben meghatározott tevékenységekre, a benyújtott költségterv alapján: **bútorzat, elektronikai eszköz pótlása: kanapék, asztalok, székek, energiatakarékos hűtő, energiatakarékos körték, fogas.** A kormányzati funkciók és államháztartási szakágazatok osztályozási rendjéről szóló 15/2019. (XII. 7.) PM rendelet 4. § (2) bekezdésében foglaltakat figyelembe véve a jelen szerződésben meghatározott támogatási cél kormányzati funkció szerinti besorolása a PM rendelet 2. melléklete alapján: 084031 Civil szervezetek működési támogatása.
4. A Támogatott vállalja, hogy a támogatást kizárólagosan a 3. pontban foglaltak végrehajtására fordítja. A támogatás nem fordítható egyéb felmerülő, de jelen szerződésben meg nem jelölt költségek finanszírozására. A támogatás tovább nem adható.
5. Amennyiben Támogatott a jelen szerződés 1. pontjában meghatározott teljes támogatási összeget nem használja fel, a fel nem használt összeget legkésőbb 2025. január 31-ig a Támogató részére banki utalás útján visszafizeti a Veszprém Megyei Jogú Város Önkormányzat 11748007-15430001 számú bankszámlájára.
6. Támogatott vállalja, hogy a támogatás felhasználásáról **2025. január 31-ig** **szakmai beszámolót** és a 28/2023. (IX.28.) önkormányzati rendelet 13. melléklete szerinti számlaösszesítő nyomtatványa alapján számviteli törvénynek és az egyéb pénzügyi szabályoknak megfelelő **pénzügyi beszámolót készít**, amelyet a megjelölt időpontig eljuttat a Veszprém Megyei Jogú Város Polgármesteri Hivatal, Polgármesteri Kabinetiroda, kabineti referenséhez.

**Szakmai beszámoló:** szakmai beszámoló tartalmazza a támogatás felhasználásának ismertetését minimum 2000 karakter terjedelemben, melyben kifejtésre került a támogatott tevékenység célja, program esetén a résztvevők száma, a támogatással elért eredmények. A szakmai beszámolóban ki kell mutatni a támogatott cél és a benyújtásra kerülő számlák közötti összefüggéseket, az elért eredményeket, a megvalósítani kívánt társadalmi célokat. Eszközbeszerzés esetén csatolni kell a tárgyi eszköz leltárt, program esetén két darab fényképet. A beszámolóhoz csatolni kell a támogatás tényének feltüntetéséről szóló dokumentumokat (média-megjelenés linkje, szórólap, közösségi médiáról képernyőfotó).

**Pénzügyi beszámoló:** Az elszámolás kizárólag 2024. évben keletkezett és 2024. évi gazdasági és pénzügyi eseményekhez kapcsolódó számviteli bizonylatokra vonatkozhat. A pénzügyi beszámoló tartalmazza a 28/2023. (IX.28.) önkormányzati rendelet 13. melléklete szerinti számlaösszesítőt és a számlaösszesítő sorrendjében a számlákat a szükséges dokumentumokkal együtt. A számlaösszesítő tartalmazza a költséget igazoló számviteli bizonylatok sorszámát, típusát, számviteli bizonylat kiállítójának nevét, adószámát, gazdasági esemény rövid leírását, kiállításának keltét, teljesítésének dátumát, bruttó és nettó összegét, a támogatás terhére elszámolt összeget, a pénzügyi teljesítés időpontját. A támogatott csatolja a beszámolóban feltüntetett adatok valódiságát igazoló bizonylatokat (pénzügyileg teljesített számlák, egyéb bizonylatok hitelesített másolatát). **A támogatott minden eredeti számlát összegtől függetlenül záradékol.** A számla eredeti példányára rá kell vezetni: „A számlán szereplő tétel/ek (vagy ebből…- Ft összeg) csak Veszprém Megyei Jogú Város Önkormányzata felé elszámolva a PKB/533/2024. számú támogatási szerződésre.” A záradékolt számlák másolatára rá kell vezetni kék tollal vagy pecséttel: „Eredetivel mindenben megegyező másolat”, majd a támogatott képviseletére jogosult aláírásával hitelesíti és feltünteti az aláírás dátumát. A támogatott képviseletére jogosult a számlaösszesítőt aláírással és dátummal látja el. A számlákat a számlaösszesítő sorrendjébe kell beszámozni. A bankszámla kivonaton jelölni kell a kifizetést igazoló tételt és a számlaösszesítő sorszámát. Egy kivonaton több tétel és sorszám is jelölhető. Az egyes számlák mögé csatolni kell a kifizetést igazoló dokumentumok hitelesített másolatát (kiadási pénztárbizonylat, bankszámlakivonat). A hitelesítést a támogatott képviseletére jogosult végzi el.

A számlához – a kifizetést igazoló bizonylatot követően – csatolni kell a számlát igazoló egyéb, releváns dokumentumot (megrendelő, szerződés, leltárkarton, jótállás). **A kétszázezer forint értékhatárt meghaladó értékű áru beszerzésére vagy szolgáltatás megrendelésére irányuló szerződés csak írásban köthető. Írásban kötött szerződésnek minősül az elküldött és visszaigazolt megrendelés is.** Az írásbeli alak megsértésével kötött szerződés teljesítése érdekében történt kifizetés összege kiadásként a támogatás terhére nem vehető figyelembe.

A beszámoló hibáinak, hiányosságainak pótlására a támogató a támogatottat egy alkalommal 15 napos határidővel hiánypótlásra hívhatja fel. A hiánypótlás nem vagy újból hibásan történő teljesítése a támogatás jogosulatlan igénybevételének jogkövetkezményeit vonja maga után.

A civil szervezet az elszámolás elkészítésekor figyelembe veszi a szerződés mellékletét képező Áfa levonásra vonatkozó nyilatkozatban foglaltakat (a 28/2023. (IX.28.) önkormányzati rendelet 6. melléklete szerinti nyilatkozat).

1. A támogatás a Támogatott céljainak megvalósítása érdekében kerül folyósításra. A támogatással a Támogatott önkéntes munkavállalóinak biztosít a munkavégzéshez megfelelő környezetet, ahonnét a telefonos lelki elsősegély szolgálat feladatait el tudják látni. A szolgálat ingyenesen hívható, bárki számára elérhető. Támogatott a 28/2023. (IX. 28.) rendelet 14. § (1) bekezdése alapján kötelezettséget vállal arra, hogy szolgáltatásai bárki számára ingyenesen, korlátozás nélkül hozzáférhető marad a támogatás folyósítását követő legalább öt évig.
2. Támogató a támogatás feltételeként szabja meg, hogy Támogatott a jelen támogatási szerződés végrehajtásakor vagy annak kapcsán keletkező dokumentumaiban a nyilvános megjelenésekor feltünteti a támogatás tényét, illetve nyilvánvalóvá teszi a Támogató kilétét.
3. A támogatás kifizetésének további feltétele a kitöltött és cégszerűen aláírt, a 28/2023. (IX.28.) önkormányzati rendelet 5. melléklete szerinti nyilatkozat megtétele, amely tartalmazza a civil szervezetnek a tárgyévet megelőző 5 évben nyújtott támogatásokról szóló nyilatkozatát. A Támogatott nyilatkozik, hogy nyilvántartásból való törlése iránt nem indult eljárás, a szervezet ellen nincs folyamatban felszámolási vagy csődeljárás.
4. Támogatott hozzájárul, hogy Támogató ellenőrizze a támogatott tevékenység megvalósulását és a támogatás felhasználását.
5. A támogatás kifizetésének feltétele a Támogatott 2023. éves beszámolójának a letétbe helyezése az Országos Bírósági Hivatalnál és az erről szóló nyilatkozat kitöltése (a 28/2023. (IX.28.) önkormányzati rendelet 4. melléklete szerinti nyilatkozat).
6. A Támogatott jelen szerződés aláírásával a 28/2023. (IX. 28.) önkormányzati rendelet 20. § (1) j) pontja alapján, tekintettel az Áht. 50. § (4) bekezdésében foglaltakra kifejezetten nyilatkozik arról, hogy nincs köztartozása, nincs esedékes vált és meg nem fizetett adótartozása, járulék és vámtartozása, valamint kijelenti, hogy nincs az önkormányzati adóhatóság felé tartozása. Támogatott nyilatkozik továbbá, hogy rendezett munkaügyi kapcsolatokkal rendelkezik.
7. Az államháztartásról szóló 2011. évi CXCV. törvény (a továbbiakban: Áht.) 53. §-a értelmében a kedvezményezettet beszámolási kötelezettség terheli a támogatás rendeltetésszerű felhasználásáról. Támogatott tudomásul veszi, amennyiben nem vagy nem megfelelő tartalommal készít beszámolót, és annak pótlását kezdeményező támogatói felszólításnak sem tesz eleget, úgy a Veszprém Megyei Jogú Város Önkormányzata Közgyűlésének a civil szervezeteknek nyújtható önkormányzati támogatásokról szóló 28/2023. (IX/28.) önkormányzati rendelet 31. §-a értelmében a támogató az alábbiak szerint jár el:

Amennyiben a támogatott beszámolási kötelezettségét nem teljesíti, vagy a hiánypótlási kötelezettségének nem vagy nem megfelelő módon tesz eleget:

a) a beszámolási kötelezettség elmulasztása esetén a támogatás teljes összegét, valamint

b) a támogatási szerződésben meghatározott céltól eltérő felhasználás esetén a beszámolással alá nem támasztott hányadát köteles visszafizetni a támogató részére.

Amennyiben a támogatott beszámolási kötelezettségének hiánypótlásra felhívás ellenére nem tesz eleget, a támogatási szerződése lejárta napjától számított 3 évig támogatásban nem részesülhet.

A támogatási szerződésben meghatározott céltól eltérő felhasználás esetén a támogatott:

a) amennyiben a támogatási összeg kétharmadát meghaladó részét a szerződésben kikötöttől eltérő célra fordította, 3 évig,

b) amennyiben a támogatási összeg legalább egyharmadát elérő, de kétharmadát meg nem haladó részét a szerződésben kikötöttől eltérő célra fordította, 2 évig, vagy

c) amennyiben a támogatás legfeljebb egyharmadát a szerződésben kikötöttől eltérő célra fordította, 1 évig nem részesülhet támogatásban.

A fenti bekezdés szerinti három, kettő vagy egy éves időtartamot a támogatási szerződés lejárta napjától kell számítani.

1. A támogatás jogosulatlan igénybevétele, jogszabálysértő vagy nem rendeltetésszerű felhasználása esetén a támogató a támogatást visszavonhatja, a támogatási szerződéstől elállhat, azt felmondhatja vagy kezdeményezheti annak módosítását.
2. Támogatott tudomásul veszi, hogy a támogatási szerződésben meghatározott céltól eltérő felhasználás esetén a támogatás számadással alá nem támasztott hányadát köteles visszafizetni a Támogatónak.
3. A támogatás jogosulatlan igénybevétele, jogszabálysértő vagy nem rendeltetésszerű felhasználása esetén a Támogató a támogatást visszavonhatja, a támogatási szerződéstől elállhat, azt felmondhatja vagy kezdeményezheti annak módosítását.
4. Támogatott a 28/2023. (IX.28.) önkormányzati rendelet 9. melléklete szerint nyilatkozik, hogy nem minősül az államháztartásról szóló törvény 48/B. §-a szerinti kedvezményezettnek.
5. Felek rögzítik, hogy az Európai Unió működéséről szóló szerződés 107. és 108. cikkének a csekély összegű támogatásokra való alkalmazásáról szóló 2023. december 13-i (EU) 2023/2831 bizottsági rendelet szerinti csekély összegű (de minimis) állami támogatásnak minősül minden olyan állami, így helyi önkormányzati forrásból nyújtott támogatás, amelyről a jogszabály kimondja, hogy de minimis támogatásnak kell tekinteni. A Támogatott a 28/2023. (IX.28.) önkormányzati rendelet 7. melléklete szerint nyilatkozik a de minimis támogatásokról.
6. A Támogatott a jelen támogatási szerződés aláírásával tudomásul veszi, hogy az információs önrendelkezési jogról és az információszabadságról szóló 2011. évi CXII. törvény 26. §-ából és a jelen szerződésből fakadó kötelezettségének eleget téve a Támogató a jelen szerződés közérdekű adatait közzéteszi a Támogató internetes portálján (<http://www.veszprem.hu>).
7. A jelen szerződésben szereplő személyes adatok kezelésének jogalapja a GDPR általános adatvédelmi rendelet (az Európai Parlament és a Tanács (EU) 2016/679 rendelete /2016. április 27./ a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről) 6. cikk (1) bekezdés b) pontja, mely szerint a személyes adatok kezelése jogszerű, ha az adatkezelés olyan szerződés teljesítéséhez szükséges, amelyben az érintett az egyik fél.
8. Jelen szerződésben nem szabályozott kérdésekben a Polgári Törvénykönyv szabályai és az önkormányzat vonatkozó rendeletei az irányadóak.
9. A felek megállapodnak abban, hogy a támogatás kapcsán keletkező véleménykülönbségeiket és konfliktusaikat egyeztetés útján rendezik. Ennek eredménytelensége esetén Felek a vitás kérdések rendezésére a pertárgyérték függvényében a Veszprémi Járásbíróság vagy a Veszprémi Törvényszék kizárólagos illetékességét jelölik meg.
10. A támogatási szerződés a mindkét fél általi aláírás napján lép hatályba.

A szerződő felek jelen támogatási szerződést elolvasták, annak tartalmát megértették, s mint akaratukkal mindenben megegyezőt jóváhagyólag **4 (négy) példányban** írták alá, melyből **2** példány a Támogatót, **2** példány a Támogatottat illeti.

Veszprém, 2024. ……………………………….. Veszprém, 2024. ………………………............

……………………………………………… …………………………………….………

|  |  |  |
| --- | --- | --- |
| **Veszprém MJV Önkormányzata** | | **Kapcsolat 96 Mentálhigiénés Egyesület** |
| **Támogató** | | **Támogatott** |
| képviseli: | | képviseli: |
| **Porga Gyula** | | **Dr. Payrich Mária** |
| **polgármester** | | **elnök** |
| |  |  |  |  |  |  |  |  |  |  | | --- | --- | --- | --- | --- | --- | --- | --- | --- | --- | | |  |  | | --- | --- | | Pénzügyileg ellenjegyezte:  dátum: | Jogi felülvizsgálat:  dátum: | | ……………………… | ……………………… | | Fazekas Ildikó  irodavezető | Madarászné dr. Ifju Bernadett  csoportvezető | | Pénzügyi Iroda | Önkormányzati és Jogi Iroda | |  | | | |

**Mellékletek:**

1. 28/2023. (IX.28.) önkormányzati rendelet 1. melléklete szerinti szakmai és költségterv
2. 28/2023. (IX.28.) önkormányzati rendelet 4., 5., 6., 7., 8., 9., melléklete szerinti nyilatkozatok
3. 28/2023. (IX.28.) önkormányzati rendelet 13. melléklete szerinti számlaösszesítő